Správa Komisie Európskemu parlamentu a Rade - Osobitná administratívna oblasť Hongkong: výročná správa za rok 2006 /* KOM/2007/0341 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 20.6.2007 KOM(2007) 341 v konečnom znení SPRÁVA KOMISIE EURÓPSKEMU PARLAMENTU A RADE Osobitná administratívna oblasť Hongkong: výročná správa za rok 2006 SPRÁVA KOMISIE EURÓPSKEMU PARLAMENTU A RADE Osobitná administratívna oblasť Hongkong: výročná správa za rok 2006 Komisia sa v oznámení vydanom bezprostredne po odovzdaní Hongkongu Číne v roku 1997 (1997 KOM 171) zaviazala vydávať výročné správy o vývoji v osobitnej administratívnej oblasti Hongkong (OAO). Toto je deviata správa. Hongkong je dôležitým partnerom EÚ s rovnakými hodnotami a záujmami v oblasti hospodárstva, regulácie, vzdelávania, v sociálnej aj v kultúrnej oblasti. Od roku 1997 sa vzťahy medzi EÚ a Hongkongom v týchto oblastiach naďalej rozvíjajú, majú praktický základ a opierajú sa o spoločné záujmy. Politický a ústavný vývoj V januári 2006 vykonal predseda výkonnej rady Donald Tsang od nastúpenia do úradu v roku 2005 prvú hlavnú zmenu vo vláde. Za tajomníka pre oblasť obchodu, priemyslu a technológie bol vymenovaný Joseph Wong, vedúcim úradu predsedu výkonnej rady sa stal John Tsang a vedúcou štátnej služby Denise Yue. Vláda OAO vydala v júli konzultačný dokument o budúcom vývoji politickej práce v štátnej službe. V dokumente sa navrhovalo zriadenie dvoch nových politických pozícií, zástupcu riaditeľa kancelárie a asistenta riaditeľa kancelárie, aby podporili tajomníkov v ich politickej práci. Konzultácie sa skončili v novembri 2006 a očakáva sa, že vláda oznámi rozhodnutie v prvej polovici roku 2007. Po neúspechu vládneho návrhu ústavnej reformy v legislatívnej rade v decembri 2005 boli vzťahy s prodemokraticky orientovanými členmi legislatívnej rady a politickými stranami na začiatku roku 2006 naďalej napäté. V marci založila záujmová skupina okolo článku 45 novú stranu – Občiansku stranu (Civic Party), ktorej členovia sú najmä právnici a intelektuáli vrátane šiestich členov legislatívnej rady a vedie ju Audrey Eu. Táto nová strana je stúpencom rýchleho prechodu k všeobecnému volebnému právu, sociálnej spravodlivosti a k zavedeniu minimálnej mzdy a štandardného pracovného času. V súvislosti s Demokratickou stranou (najväčšia z prodemokraticky orientovaných strán) sa počas roku 2006 opakovane objavovali správy o vnútornom boji. Jej vodca Lee Wing Tat v decembri 2006 odstúpil v prospech iného člena legislatívnej rady, ktorým je Albert Ho. V októbri bolo v legislatívnej rade predložené druhé politické vyhlásenie Donalda Tsanga týkajúce sa jeho zostávajúceho obdobia vo funkcii predsedu výkonnej rady (do 30. júna 2007). Oznámil v ňom opatrenia na rozptýlenie zvýšených obáv verejnosti v súvislosti so životným prostredím. Nedotkol sa návrhu na daň z tovaru a služieb a vylúčil možnosť vydať v blízkej budúcnosti právny predpis týkajúci sa minimálnej mzdy, za čo zožal kritiku, pretože mu bola vytýkaná snaha vyhnúť sa počas jeho zostávajúceho funkčného obdobia sporným otázkam. Komentátori neboli v názore na prípadnú možnosť znovuzvolenia Donalda Tsanga za predsedu výkonnej rady vo voľbách v marci 2007 jednotní, hoci on svoju kandidatúru do decembra 2006 neoznámil. Nasledovali mesiace plné špekulácií. Anson Chan vyhlásila v septembri, že sa nebude uchádzať o post predsedníčky výkonnej rady. Demokratické strany sa napokon dohodli na jednom spoločnom kandidátovi Alanovi Leongovi, advokátovi a členovi legislatívnej rady za Občiansku stranu. Vo voľbách do 800 členného výboru pre nomináciu kandidátov na post predsedu výkonnej rady, ktoré sa konali 10. decembra, získali prodemokraticky orientovaní 134 kresiel – čím majú požadované minimum 100 hlasov, aby mohli úspešne nominovať kandidáta do volieb predsedu výkonnej rady. Preto je pravdepodobné, že Leong bude nominovaný ako kandidát na túto pozíciu. Hoci diskusia na najvyššej úrovni pokračovala, v roku 2006 sa nedosiahol významný pokrok smerujúci k zavedeniu všeobecného volebného práva, čo sa patrične odzrkadlilo aj v titulkoch médií. Návrhy predložené vládou OAO na konci roku 2005 nezískali dostatočnú podporu, aby mohli byť v rámci legislatívnej rady schválené. V návrhoch sa počítalo s miernym rozšírením legislatívnej rady a výboru pre zvolenie predsedu výkonnej rady. Po tomto neúspechu dal Donald Tsang jasne najavo, že vláda OAO nebude do zvolenia novej legislatívnej rady v roku 2008 predkladať žiadne ďalšie návrhy reformujúce ústavu, čo vyústilo do prerušenia všetkých formálnych rozhovorov počas roku 2006. Očakáva sa, že Komisia pre strategický vývoj uverejní na začiatku roku 2007 novú správu mapujúcu možnosti a prípadný modus operandi, ako rozšíriť volebné právo. Verejná diskusia však pokračovala. Politici, ako je bývalá hlavná tajomníčka Anson Chan, bývalá tajomníčka pre bezpečnosť Regina Ip, ako aj hongkonský kardinál katolíckej cirkvi Joseph Zen, sa zapojili do verejnej diskusie o politickom vývoji, požadujúc zavedenie všeobecného volebného práva, pričom mnohí z nich uvádzali ako termín jeho zavedenia rok 2012, v ktorom sa majú konať voľby predsedu výkonnej rady. Prodemokratické politické strany vrátane prodemokratického tábora v legislatívnej rade teraz požadujú úplné zavedenie všeobecného volebného práva a jeho uplatnenie v priamych voľbách predsedu výkonnej rady v roku 2012. Počas roku 2006 prieskumy verejnej mienky opakovane naznačovali, že 60 % obyvateľov Hongkongu podporuje a dúfa v ďalší pokrok na ceste k demokracii a všeobecnému volebnému právu. Výbor OSN pre ľudské práva vydal 31. marca 2006 záverečné pripomienky k druhej správe o OAO Hongkong v súvislosti s Medzinárodným paktom o občianskych a politických právach. Uviedol v ňom všetky opatrenia, ktoré je potrebné prijať na zavedenie všeobecného a rovného volebného práva, pokiaľ ide o voľby do legislatívnej rady, a žiadal OAO Hongkong, aby do jedného roku poskytla informácie o opatreniach prijatých v reakcii na odporúčania výboru. Európska únia na celom svete podporuje demokraciu ako najlepší spôsob, ako vytvoriť zákonnú, stabilnú, zodpovednú a transparentnú vládu, ako chrániť práva a slobodu a upevniť právny štát. EÚ podporuje realizáciu včasného a významného pokroku na ceste k zavedeniu všeobecného volebného práva v Hongkongu. Tento cieľ je stanovený v základnom zákone a je v súlade so želaním obyvateľov Hongkongu. Komisia sa podrobne venovala ústavnému vývoju v Hongkongu a výkladu základného zákona OAO Národným ľudovým kongresom vo svojich predchádzajúcich správach – najmä v správach za rok 2004 a rok 2005. Podľa istých indícií sa o túto diskusiu zaujíma aj čínska vláda v Pekingu a v dôsledku toho vyvíja tlak na vládu OAO. Čínske vedenie žiadalo konštruktívny rozhovor na dosiahnutie konsenzu v otázke demokratického vývoja OAO v súlade so základným zákonom. Komisia však nespochybňuje, že zásada „jedna krajina, dva systémy“ bola vo všeobecnosti rešpektovaná a funguje v prospech obyvateľov Hongkongu. EÚ túto zásadu podporuje, najmä pokiaľ ide o rešpektovanie ľudských práv a osobných slobôd zakotvených v základnom zákone, ktoré by občania Hongkongu mali mať možnosť uplatňovať. Je dôležité, aby vláda OAO mala aj naďalej vysoký stupeň autonómie v hospodárskej, obchodnej, daňovej, finančnej a regulačnej sfére a obyvatelia Hongkongu mali vlastný právny systém, nezávislý právny štát, právo na osobné vlastníctvo, slobodu prejavu a využívali systém trhového hospodárstva. Hospodársky vývoj, obchod a sektorové otázky Ekonomika Hongkongu v prvých troch štvrtinách roku 2006 rástla: hospodárstvo na pevnine zaznamenávalo trvalý rast, pokiaľ ide o sektory tovaru a služieb, celkové investície zostali výrazné, trh s nehnuteľnosťami zostal stabilný, zlepšila sa situácia na trhu práce a miera nezamestnanosti je najnižšia za posledných päť rokov. Ako sprievodný jav silného domáceho dopytu sa objavili náznaky inflácie spotrebiteľských cien. Hongkong – hospodárske ukazovatele: rast HDP | miera inflácie | miera nezamestnanosti | služby ako % podiel HDP | 2005 | 7.3% | 1% | 5.6% | 90.6% | 2006 (1.-3. štvr?rok) | 6.8% | 2.3% | 4.7% | neuvádza sa | V rámci rôznych hospodárskych sektorov boli finančné služby, vývozný a dovozný obchod a služby dopravy najdynamickejšími prvkami ekonomiky v roku 2006. Hongkong si udržal pozíciu centra finančných, obchodných, logistických a dopravných služieb v regióne. Umiestnil sa na vysokých priečkach v niekoľkých medzinárodných prieskumoch realizovaných svetovými ratingovými agentúrami ako oblasť s priaznivými podmienkami pre podnikanie. Vynikajúce výsledky finančného sektora, najmä trhu cenných papierov, podnietila vysoká úroveň likvidity v tomto regióne. Aktivity kapitálového trhu týkajúce sa podnikov z čínskej pevniny prekvitali. Hongkong v roku 2006 úspešne zaregistroval na burze niekoľko veľkých čínskych podnikov vrátane vo svetovom meradle najväčšiu prvú verejnú ponuku akcií Čínskej priemyselnej a obchodnej banky. Celkové množstvo získaných finančných prostriedkov dosiahlo počas roku rekordnú výšku a svojím objemom posunulo Hongkong na úroveň konkurenta vo vzťahu k burzám v Londýne a New Yorku. V súlade s priaznivým výhľadom trhu dosiahli Hand Seng index a objem obchodovania na hongkonskom trhu s cennými papiermi v roku 2006 historicky rekordnú výšku. Hongkonský kapitálový trh naďalej zohráva hlavnú úlohu pri financovaní reformy čínskych podnikov vo vlastníctve štátu, pri rozvoji súkromného podnikania a realizácii rozsiahleho programu rozvoja infraštruktúry. Výhodné ustanovenia dohody o užšom hospodárskom partnerstve (Closer Economic Partnership Agreement – CEPA) umožňujú jednoduchší prístup hongkonských poskytovateľov bankových a finančných služieb do pevninovej Číny. Na konci roku 2006 sa na základe prvých politických vyhlásení orgánov z pevniny zdalo, že Čína je pripravená ešte posilniť vedúcu pozíciu Hongkongu ako medzinárodného finančného centra Číny – napríklad zahrnutím Hongkongu do možných opatrení na rozšírenie a liberalizáciu trhov Yuan Renminbi-denominovaných finančných nástrojov. Obchodné záujmy Hongkongu a Číny, najmä v oblasti delty Perlovej rieky, sa naďalej prelínajú a zbližujú. Boli vytvorené oficiálne inštitúcie na uľahčenie spolupráce a výmeny tovaru, služieb a osôb medzi oboma jurisdikciami, v rámci čoho bola následne uzatvorená dohoda o užšom hospodárskom partnerstve (CEPA), Rámcová dohoda o regionálnej spolupráci v oblasti delty Perlovej rieky a prijatý Program admisie kvalitných prisťahovalcov (Quality Migrant Admission Scheme). Hoci Hongkong potrebuje zázemie na podporu svojho neustáleho rastu a hospodárskeho rozvoja, je zachovanie jeho kozmopolitného vzhľadu a voľného trhového hospodárstva počas ďalšieho zbližovania oboch ekonomík pre Hongkong takisto výzvou. Pokiaľ ide o daňové otázky, hongkonská vláda začala v júli 2006 konzultácie týkajúce sa zavedenia dane z tovaru a služieb postavenej na širokom základe. Cieľom bolo zvýšiť tým verejné príjmy. V súvislosti s dlhodobým finančným zaťažením rýchlo starnúcej populácie a nestálosti súčasných hlavných zdrojov príjmu pokladala hongkonská vláda za potrebné začať daňovú reformu na zabezpečenie udržateľného finančného základu. Jej návrh na zavedenie dane z tovaru a služieb však politické strany, podnikateľský sektor ani verejnosť neprijali kladne. V dôsledku tohto odmietavého postoja vláda návrh dane z tovaru a služieb stiahla. Hongkong je jednou z mála rozvinutých ekonomík s vysokými príjmami, ktorá nemá na širokom základe postavenú daň z pridanej hodnoty. Obchodné a hospodárske vzťahy medzi EÚ a Hongkongom sú vyzreté a vyznačujú sa veľmi malým výskytom obchodných sporov. Hongkonské orgány udržiavajú častý a pravidelný kontakt s domácimi aj zahraničnými združeniami podnikateľov a reagujú na ich podnety. Za absolútne minimálny výskyt problémov na mikroúrovni bola obchodná politika Hongkongu odmenená pochvalou od členov Svetovej obchodnej organizácie v rámci hodnotenia obchodnej politiky, ktoré sa konalo 15. decembra v Ženeve. Obojstranný obchod medzi EÚ a Hongkongom zaznamenal v roku 2006 silný nárast. EÚ sa v roku 2006 stala druhým najväčším obchodným partnerom Hongkongu, hneď po pevninovej Číne. Produktmi, u ktorých bol zaznamenaný najväčší nárast, boli kancelárske stroje a textílie. Obchod EÚ s Hongkongom | rok | EÚ dovoz z HK (miliardy eur) | zmena v % za rok | EÚ vývoz do HK (miliardy eur) | zmena v % za rok | prebytok obchodnej bilancie EÚ (miliardy eur) | obchodovanie spolu (miliardy eur) | 2006 | 14.2 | 33.9 | 21.5 | 5.3 | 7.2 | 35.8 | Zdroj: Eurostat | Práva v oblasti duševného vlastníctva. Európska komisia oceňuje neustále úsilie Hongkongu vynakladané v súvislosti s právami v oblasti duševného vlastníctva. Opatrenia hongkonskej vlády – na posilnenie partnerstva v priemysle, na zvyšovanie povedomia verejnosti o dôležitosti práv v oblasti duševného vlastníctva, na prijatie novej legislatívy a posilnenie presadzovania práva – viedli ku konkrétnemu zlepšeniu v prípade ochrany práv v oblasti duševného vlastníctva. V niektorých oblastiach však Komisia nepokladá problémy týkajúce sa práva v oblasti duševného vlastníctva za úplne vyriešené. Komisiu znepokojuje, že Hongkong naďalej umožňuje podnikom, aby sa zaregistrovali pod menom, ktoré sa zhoduje alebo je podobné dobre známym značkám z EÚ, čo predstavuje porušovanie práv podnikov z EÚ v rámci ich pôsobenia v pevninovej Číne. Komisia sa takisto obáva, že vlastníci patentových práv na farmaceutické výrobky nie sú súčasným registračným systémom patrične chránení. Súťažné právo. Vláda OAO uvažuje o novej komplexnej legislatíve týkajúcej sa hospodárskej súťaže, čo Komisia víta. Výbor na preskúmanie politiky hospodárskej súťaže uviedol vo svojej správe z júna, že Hongkong potrebuje viacsektorové právne predpisy týkajúce sa hospodárskej súťaže zamerané na osobitné typy protisúťažných praktík, v prípade ktorých by sa právo malo presadzovať prostredníctvom nezávislej Komisie pre hospodársku súťaž. Hongkong začal verejnú konzultáciu k tejto problematike, ktorá sa skončí vo februári 2007. Komisia naďalej s veľkým záujmom monitoruje vývoj v tejto oblasti. Civilné letectvo. Komisia navrhla začať dialóg s vládou OAO o potrebe zmeniť a doplniť súčasné dvojstranné dohody o leteckých službách medzi Hongkongom a členskými štátmi EÚ s cieľom uviesť ich do súladu s právnymi predpismi Spoločenstva. Komisia vyzvala vládu OAO, aby ako prioritnú záležitosť v záujme oboch strán obnovila právnu istotu v súvislosti s týmito dohodami. Z tohto dôvodu Komisia navrhla uzatvoriť „horizontálnu dohodu“ medzi oboma stranami, ktorá by poskytla náležitý právny základ pre všetky súčasné dohody. Komisia vzala na vedomie obavy vyjadrené vládou OAO a víta jej vôľu začať s Komisiou dialóg. Daň z vína. Európska komisia musí so sklamaním konštatovať, že hongkonská vláda v rozpočtovom roku 2006 – 2007 spätne nerevidovala vysokú spotrebnú daň z vína, ktorá zostala na úrovni 80 %. Smernica EÚ o zdaňovaní príjmu z úspor. V roku 2006 vyjadrila Komisia záujem začať prieskumné rozhovory s vládou OAO s cieľom podporiť zavedenie opatrení ekvivalentných s ustanoveniami smernice ES o zdaňovaní príjmu z úspor. V súlade s politikou Komisie podporujúcou uplatňovanie medzinárodne akceptovaných a osvedčených zásad verejnej správy v daňovej oblasti v takom širokom meradle, ako je to len možné, Komisia navrhuje spolupracovať s Hongkongom na zvýšení transparentnosti a výmene informácií, posilnení opatrení na presadzovanie práva a zabránenie porušovaniu daňovej disciplíny, najmä však na podpore uplatňovania opatrení ekvivalentných s tými, ktoré sa uplatňujú v rámci EÚ v súvislosti so zdaňovaním príjmu z úspor. Komisia víta súhlasné vyjadrenie vlády OAO nadviazať v tejto oblasti prieskumné rozhovory na pracovnej úrovni. Dohoda o užšom hospodárskom partnerstve (CEPA). Prvá dohoda o voľnom obchode uzatvorená medzi Hongkongom a pevninovou Čínou, ktorá bola podpísaná v roku 2003, vstúpila do svojej štvrtej fázy. Dodatok III (CEPA IV) bol podpísaný 27. júna 2006. Pevninová Čína a Hongkong pokračovali v spolupráci pri vylepšovaní prístupu na trh pre obidve strany a dohodli sa na budúcich liberalizačných opatreniach zahŕňajúcich tovar aj služby, ako aj na uľahčujúcich opatreniach na ochranu práv v oblasti duševného vlastníctva. S platnosťou od 1. januára 2006 sa na všetky výrobky pochádzajúce z Hongkongu (okrem niektorých zakázaných výrobkov) uplatňuje oslobodenie od colných poplatkov pri dovoze na územie pevninovej Číny pod podmienkou, že sú splnené pravidlá týkajúce sa pôvodu výrobku uvedené v CEPA. CEPA bola v plnej miere implementovaná v roku 2004 a na jej základe bolo liberalizovaných spolu 27 sektorov služieb. Dohoda o voľnom obchode umožňuje skorší a širší prístup na trh pre hongkonských poskytovateľov služieb, pričom v prípade niektorých sektorov sa uplatňuje tzv. „WTO plus“ zaobchádzanie. Patrí sem sektor cestovného ruchu, právnych služieb, audiovizuálnych služieb, dopravných a distribučných služieb. Výhodnejšie podmienky poskytnuté sektoru služieb upevnili pozíciu Hongkongu ako centra služieb. Životné prostredie. Je všeobecne známe, že EÚ prisudzuje prioritu riešeniu otázky klimatických zmien, znečistenia vzduchu, vôd a iných foriem znečistenia. Komisia verí, že medzinárodná cezhraničná spolupráca v tejto oblasti je dôležitá a prináša celosvetový prospech. Komisia víta návrhy hongkonskej vlády týkajúce sa nových environmentálnych opatrení, ktoré sú uvedené v politickom vyhlásení predsedu výkonnej rady z októbra 2006 – najmä tie, ktoré sa týkajú noriem a usmernení EURO a ich uplatňovania. Komisia je pripravená spolupracovať s Hongkongom, pomáhať mu a povzbudzovať ho k implementácii takýchto opatrení a preveriť možnosti trojstrannej spolupráce s pevninovou Čínou. Vzťahy medzi EÚ a Hongkongom Komisia prijala 26. októbra oznámenie s názvom „Európska únia, Hongkong a Macao: možnosti spolupráce na roky 2007 – 2013“[1], ktoré bolo schválené v záveroch Rady z 12. decembra. V oznámení bolo uvedených sedem kľúčových sektorov budúcej spolupráce: obchod a clá, financie, prepojenia medzi jednotlivcami (a akademickými obcami), doprava, životné prostredie, zdravie a bezpečnosť potravín. Navrhuje sa tu takisto zavedenie pravidelného štruktúrovaného dialógu medzi Komisiou a OAO Hongkong o záležitostiach patriacich do jej kompetencie. Rada prijala 21. decembra nástroj financovania spolupráce s priemyselnými krajinami a inými krajinami a územiami s vysokými príjmami vrátane Hongkongu. Komisia prerokuje a dohodne sa s Hongkongom na prvkoch programu spolupráce, ktorá by sa mala začať koncom roku 2007. Predseda Barroso prijal 7. novembra v Bruseli hongkonského predsedu výkonnej rady Donalda Tsanga. Obidvaja lídri sa dohodli na tom, že „Hongkong a Európska únia by mali rozvíjať, rozširovať a prehlbovať spoluprácu v oblastiach spoločného záujmu“. Dohodli sa na nadviazaní štruktúrovaného dialógu s cieľom udržať si tesné kontakty na všetkých úrovniach a zabezpečiť pozitívny vývoj vzájomných vzťahov, rýchlo a efektívne rozpoznávať problémy a nové príležitosti a reagovať na ne. Počas roku 2006 sa uskutočnilo niekoľko stretnutí a návštev vysokopostavených zástupcov Komisie a Hongkongu, ktorých cieľom bolo posilniť vzájomné vzťahy. - Stretnutie Spoločného výboru EÚ a Hongkongu o readmisii, ktoré sa konalo v januári v Hongkongu a zhodnotila sa na ňom implementácia dohody medzi EÚ a Hongkongom o readmisii. - Komisár pre zdravie a ochranu spotrebiteľa Markos Kyprianou viedol návštevu Hongkongu, ktorej cieľom boli diskusie o pripravenosti na možné prepuknutie pandémie. Navštívil tu hongkonské zdravotné zariadenia. - Generálny riaditeľ pre hospodárske a finančné záležitosti Klaus Regling a člen výkonnej rady Európskej centrálnej banky Jose Manuel Gonzales-Paramo predsedali v Hongkongu spolu s pánom Josephom Yamom, výkonným riaditeľom Centrálnej banky Hongkongu (Hong Kong Monetary Authority), dôležitej konferencii s názvom „EURO: Lekcie pre európsky a ázijský finančný trh“ - Komisár pre vnútorný trh Charlie McCreevy sa v máji stretol s tajomníkom pre finančné služby a štátnu pokladnicu Frederickom Maom a s vedúcimi úradníkmi Hongkonskej komisie pre cenné papiere a termínované obchody, Centrálnej banky Hongkongu a Hongkonskej burzy cenných papierov. - Komisárka pre informačnú spoločnosť a médiá Viviane Reding navštívila v decembri Hongkong, aby sa zúčastnila konferencie Medzinárodnej telekomunikačnej únie Telecom World 2006. Kancelária Európskej komisie v Hongkongu bola zriadená v roku 1993 a 16 členských štátov EÚ tu má svoje stále diplomatické zastúpenia, ktoré udržiavajú vzťahy s Hongkongom (zastúpenie Portugalska sa nachádza v neďalekom Macau). Podľa hongkonských vládnych štatistík malo v auguste 2006 asi 37 000 občanov Európskej únie bydlisko v Hongkongu. V roku 2006 EÚ posilnila svoju verejnú diplomaciu v Hongkongu. V priebehu roku realizovala kancelária Európskej komisie v Hongkongu aktívny a široký informačný program určený verejnosti, ktorého cieľom bolo sprostredkovať hongkonským médiám a spoločnosti hodnoty, o ktoré sa opiera EÚ, jej politiku v hospodárskej, regulačnej, sociálnej, vzdelávacej a kultúrnej oblasti. Okrem toho sa počas roku 2006 konalo v Hongkongu osem konzultačných seminárov zorganizovaných kanceláriou Európskej komisie v Hongkongu s cieľom diskutovať o týchto otázkach, skúmať ich a prípadne rozvinúť a prehĺbiť budúcu spoluprácu medzi EÚ a Hongkongom v oblastiach spoločného záujmu. Zúčastnilo sa ich viac ako 200 zástupcov z týchto rôznych oblastí: vzdelávanie a výskum, životné prostredie, zdravie, bezpečnosť potravín a výrobkov, obchod, hospodárstvo a financie, zástupcovia z európskych obchodných komôr, z komunity podnikateľov z EÚ pôsobiacich v Hongkongu a dovozcov na trh EÚ. Konali sa aj semináre pre vedúcich obchodných zastúpení členských štátov EÚ. [1] „Európska únia, Hongkong a Macao: možnosti spolupráce na roky 2007 – 2013“. Oznámenie Komisie Rade a Európskemu parlamentu. KOM (2006) 648, v konečnom znení, 26.10.2006.